b'\n_START_ARTICLE_\nBlefaritis\n_START_SECTION_\nKlasifikacija\n_START_PARAGRAPH_\nBlefaritise dijelimo prema uzroku na iritativno-opstruktivne blefaritise, seboroi\xc4\x8dni blefaritis, stafilokokni blefaritis i stra\xc5\xbenji blefaritis odnosno rosacea-associated blefaritis.\n_START_SECTION_\nIritativno-opstruktivnih blefaritisi\n_START_PARAGRAPH_\nSkupinu iritativno-opstruktivnih blefaritisa dijelimo u dvije podskupine: u prvoj neko nadra\xc5\xbeajno sredstvo (npr. bazenska voda s visokom koncentracijom klora) uzrokuje zatvaranje suznog kanala i bolno oticanje ruba vje\xc4\x91e. U drugoj podskupini nastanku blefaritisa prethodi mehani\xc4\x8dko blokiranje suznog kanala nekim stranim tijelom, primjerice tu\xc5\xa1em za o\xc4\x8di.\n_START_SECTION_\nSeboroi\xc4\x8dni blefaritis\n_START_PARAGRAPH_\nSeboroi\xc4\x8dni blefaritis naj\xc4\x8de\xc5\xa1\xc4\x87i je tip blefaritisa i redovito je udru\xc5\xbeen sa seboroi\xc4\x8dnim promjenama trepavica, ko\xc5\xbee \xc4\x8dela i glave te ko\xc5\xbee u podru\xc4\x8dju iza u\xc5\xa1iju. Zbog primarne disfunkcije lojnih \xc5\xbelijezda tom se patologijom primarno bavi specijalist dermatolog.\n_START_SECTION_\nStafilokokni blefaritis\n_START_PARAGRAPH_\nOvaj je tip blefaritisa uzrokovan stafilokoknom infekcijom prednjeg ruba vje\xc4\x91e, naj\xc4\x8de\xc5\xa1\xc4\x87e izazvanu sa S. aureus i S. epidermidis. Bolesnik se \xc5\xbeali na crvenilo jednog ili oba oka, osje\xc4\x87aj pe\xc4\x8denja u oku i prisutnosti stranog tijela te katkad na ispadanje trepavica. Naj\xc4\x8de\xc5\xa1\xc4\x87a, ali ne uvijek i odvi\xc5\xa1e djelotvorna terapija, jest lokalna primjena antibiotika. Vrijedi spomenuti kako ovaj tip blefaritisa katkad progredira u halacion ili pak hordeolum (je\xc4\x8dmenac).\n_START_SECTION_\nStra\xc5\xbenji (rosacea-associated) blefaritis\n_START_PARAGRAPH_\nSukladno imenu ovaj se tip blefaritisa pojavljuje u bolesnika s rozaceom i zahva\xc4\x87a stra\xc5\xbenji rub vje\xc4\x91e, odnosno izvodne kanale tzv. Meibomovih odnosno modificiranih lojnih \xc5\xbelijezda \xc4\x8dija opstrukcija posljedi\xc4\x8dno i dovodi do upale.'